b'\n_START_ARTICLE_\nAvstenit\n_START_PARAGRAPH_\nAvsten\xc3\xadt je trdna raztopina na osnovi gama-\xc5\xbeeleza (Fe\xce\xb3). _NEWLINE_Gama-\xc5\xbeelezo ima ploskovno centrirano kubi\xc4\x8dno kristalno zgradbo in je obstojno med temperaturama 911 \xc2\xb0C in 1394 \xc2\xb0C. Vanj se lahko vgradijo atomi drugih elementov. V jeklih je to navadno ogljik, ki zasede vrzeli ali intersticije v njegovi kristalni mre\xc5\xbei, ker je njegov premer precej manj\xc5\xa1i od atoma \xc5\xbeeleza (intersticijska trdna raztopina). Atomi, ki so podobne velikosti kot \xc5\xbeelezo ali ve\xc4\x8dji, zamenjajo atome \xc5\xbeeleza na mre\xc5\xbenih mestih (substitucijska trdna raztopina). Dodani elementi utrjujejo trdno raztopino - raztopinsko utrjanje (glej utrjanje kovin)._NEWLINE_Avstenit je paramagneten._NEWLINE_Dodatek nekaterih elementov \xc5\xbeelezu pove\xc4\x8da stabilnost avstenita (ogljik, nikelj). To pomeni, da je avstenit obstojen v \xc5\xa1ir\xc5\xa1em temperaturnem in koncentracijskem obmo\xc4\x8dju. Tak\xc5\xa1ne elemente imenujemo gamageni elementi.'